



|  |
| --- |
| **Opis projektu** |

|  |  |
| --- | --- |
| **Názov projektu:** | **Podpora udržania pracovných miest pre občanov so zdravotným postihnutím a zvyšovanie zamestnateľnosti UoZ** |
| **Žiadateľ:** | **Ústredie práce, sociálnych vecí a rodiny** |
| **Dĺžka realizácie aktivít projektu (od -do):** | **01/2014 – 12/2015** |



Programové obdobie 2007 – 2013

**Matica projektu**

|  |  |  |  |
| --- | --- | --- | --- |
| Celkový cieľ | Objektívne overiteľný ukazovateľ | Zdroje overenia |  |
| Podpora zamestnateľnosti UoZ a udržanie pracovných miest pre občanov so ZP v CHD a CHP. | Počet osôb cieľovej skupiny zapojených do podporených projektov – spolu: 776  Počet osôb vyškolených v projekte: 500  Počet osôb cieľovej skupiny zapojených do podporených projektov - zdravotne postihnuté osoby: 276 | Priebežná monitorovacia správa.  Výstupy ITMS.  Záverečná monitorovacia správa po ukončení realizácie aktivít projektu |  |
| Špecifický cieľ resp. ciele | Objektívne overiteľné ukazovatele | Zdroje overenia | Predpoklady |
| Podpora udržania občanov so ZP v zamestnaní.  Zvýšenie predpokladov UoZ na uplatnenie sa na TP podporou ich rekvalifikácie. | Počet úspešne vyškolených osôb: 425  Počet úspešne vyškolených osôb – muži: 208  Počet úspešne vyškolených osôb – ženy: 217 | Následné monitorovacie správy.  Správy z vykonanej kontroly. | Informovanie zamestnávateľov o možnostiach podpory CHD a CHP.  Zlepšenie informovanosti UoZ o možnostiach rekvalifikácie. |
| Výsledky projektu | Objektívne overiteľné ukazovatele | Zdroje overenia | Predpoklady |
| Lepšie využívané AOTP pre občanov so ZP, s cieľom napomôcť im zotrvať na TP.  Zvýšené predpoklady UoZ na uplatnenie sa na TP podporou ich rekvalifikácie. | Počet osôb cieľovej skupiny zapojených do podporených projektov - spolu: 776  Počet osôb cieľovej skupiny zapojených do podporených projektov – muži: 380  Počet osôb cieľovej skupiny zapojených do podporených projektov – ženy: 396  Počet osôb cieľovej skupiny zapojených do podporených projektov - zdravotne postihnuté osoby: 276  Počet osôb vyškolených v projekte: 500 | Priebežné monitorovacie správy.  Výstupy ITMS.  Správy z vykonanej kontroly.  Záverečná monitorovacia správa po ukončení realizácie aktivít projektu | Splnenie podmienok stanovených zákonom o službách zamestnanosti pri podpore CHD a CHP.  Záujem cieľovej skupiny o príspevky na rekvalifikáciu.. |

|  |  |  |  |
| --- | --- | --- | --- |
| Aktivity | Prostriedky | Náklady | Predpoklady |
| Aktivita:  Poskytovanie príspevkov na vybrané AOTP a na rekvalifikáciu  Podporné aktivity:  Riadenie projektu  Publicita a informovanosť | Celkové výdavky projektu vo výške:  **1 600 000,00 EUR** | Náklady na hlavnú aktivitu:  **1 564 792,18 EUR**  Paušálne nepriame výdavky:  **35 207,82 EUR** | Fungujúca spolupráca a komunikácia medzi žiadateľom a konečnými užívateľmi.  Ochota UoZ zamestnať sa a rekvalifikovať sa. |
|  |  |  | Celkový predpoklad |
|  |  |  | Celospoločenský záujem riešiť problematiku podpory CHD a CHP a znižovať nezamestnanosť UoZ prostredníctvom príspevku na rekvalifikáciu.  Finančné prostriedky alokované na projekt a zabezpečené plynulé finančné toky.  Legislatívne prostredie umožňujúce realizáciu predmetných AOTP. |

**Zoznam použitých skratiek**

AOTP – aktívne opatrenia na trhu práce

APTP – aktívna politika trhu práce

BSK – Bratislavský samosprávny kraj

CCP – celková cena práce

ESF – Európsky sociálny fond

EÚ – Európska únia

CHP – chránené pracovisko

CHD – chránená dielňa

ISSZ – Informačný systém služieb zamestnanosti

MPSVR SR – Ministerstvo práce, sociálnych vecí a rodiny Slovenskej republiky

MF SR – Ministerstvo financií Slovenskej republiky

NFP – nenávratný finančný príspevok

NP – národný projekt

PO – programové obdobie

PSVR – práce sociálnych vecí a rodiny

RO – riadiaci orgán

úrad/úrady – úrad/úrady práce, sociálnych vecí a rodiny

ústredie – Ústredie práce, sociálnych vecí a rodiny

zákon o službách zamestnanosti - zákon č. 5/2004 Z. z. o službách zamestnanosti a o zmene a doplnení niektorých zákonov v znení neskorších predpisov

SR – Slovenská republika

SZ – služby zamestnanosti

SZČ – samostatná zárobková činnosť

SZČO – samostatne zárobkovo činná osoba

UoZ – uchádzač o zamestnanie

ZUoZ – znevýhodnený uchádzač o zamestnanie

ZP – zdravotné postihnutie

**Východiskový a očakávaný stav**

VÝCHODISKOVÁ SITUÁCIA

Integráciu zdravotne postihnutých osôb na trh práce ovplyvňuje množstvo faktorov. Pramenia hlavne zo zdravotného obmedzenia jednotlivca, ale tiež zo sociálnej politiky krajiny a situácie na pracovnom trhu. V rámci BSK bolo k 30.4.2015 v evidencii UoZ vedených 399 občanov so ZP, čo predstavuje takmer 2% podiel z celkového počtu UoZ. Projekt v súlade so zákonom o službách zamestnanosti bude zameraný na občanov so ZP, ktorí sú zamestnaní alebo vykonávajú SZČ. V rámci BSK k 31.12.2014 vykonávalo svoju činnosť 402 CHD a CHP, v ktorých bolo zamestnaných 730 občanov so ZP, na zamestnávanie ktorých je možné požiadať o príspevok na úhradu prevádzkových nákladov CHD alebo CHP.

|  |  |  |  |
| --- | --- | --- | --- |
| **Stav ku koncu roka** | **2013** | **2014** | **k 30.4.2015** |
| Počet UoZ v BSK | 21 780 | 21 600 | 20 748 |
| Počet UoZ so ZP v BSK | 404 | 418 | 399 |
| Podiel UoZ so ZP v BSK | 1,85 % | 1,94 % | 1,92 % |

V dôsledku neustále silnejúceho tlaku na flexibilitu a adaptabilitu subjektov trhu práce sa práve vzdelávanie nezamestnaných ako súčasť celoživotného vzdelávania javí ako kľúčový mechanizmus zmierňovania stále výraznejšej marginalizácie a vylúčenia z trhu práce stále väčšej skupiny UoZ, resp. ZUoZ. Dôležitý je predovšetkým rozvoj odborných a všeobecných zručností a znalostí, prehlbovanie si kvalifikácie pre úspešné vykonávanie práce podľa požiadaviek zamestnávateľa a udržiavanie si svojej konkurencieschopnosti na trhu práce. Rovnako je v neustále meniacich sa podmienkach na trhu práce potrebná schopnosť pružne reagovať na zmeny na trhu práce u všetkých zúčastnených subjektov: pracovnej sily, zamestnávateľov, vzdelávacích inštitúcií v rámci formálneho a neformálneho vzdelávania, (t.j. škôl a inštitúcií ďalšieho vzdelávania) a subjektov služieb zamestnanosti. Zo strany pracovnej sily ide predovšetkým o motiváciu vzdelávať sa a rozvíjať svoje znalosti a zručnosti a o ochotu zmeniť pôvodnú kvalifikáciu nadobudnutú počas prípravy na povolanie v školskom systéme, t.j. o ochotu „rekvalifikovať sa“, ak si to situácia na trhu práce vyžaduje.

Jedným z kľúčových aspektov poskytovania príspevkov na rekvalifikáciu podľa § 54 ods. 1 písm. d) zákona o službách zamestnanosti je zabezpečenie veľmi rýchleho a flexibilného prístupu UoZ resp. ZUoZ k rekvalifikácii s cieľom uspokojiť regionálne potreby dopytu po kvalifikovanej pracovnej sile.

Podľa štatistických údajov ústredia sa v evidencii úradov v rámci BSK k 30.4.2015 nachádzalo 91 UoZ s neukončeným základným vzdelaním, 2867 UoZ so základným vzdelaním a 918 UoZ s nižším stredným odborným vzdelaním.

**Cieľová skupina**

* občan so zdravotným postihnutím podľa § 9 zákona o službách zamestnanosti,
* samostatne zárobkovo činná osoba podľa § 5 zákona o službách zamestnanosti, ktorá je občanom so zdravotným postihnutím,
* zamestnávateľ podľa § 3 zákona o službách zamestnanosti,
* uchádzač o zamestnanie podľa § 6 zákona o službách zamestnanosti,
* znevýhodnený uchádzač o zamestnanie podľa § 8 zákona o službách zamestnanosti.

Charakteristika cieľovej skupiny podľa zákona o službách zamestnanosti:

**Uchádzač o zamestnanie podľa § 6 zákona o službách zamestnanosti**

(1) UoZ na účely tohto zákona je občan, ktorý môže pracovať, chce pracovať, hľadá si zamestnanie a je vedený v evidencii UoZ úradu a ktorý

1. nie je zamestnanec, ak v odseku 2 písm. a) nie je ustanovené inak,
2. nie je v pracovnoprávnom vzťahu na základe dohody o práci vykonávanej mimo pracovného pomeru alebo nevykonáva zárobkovú činnosť na základe právneho vzťahu podľa osobitného predpisu(napríklad Obchodný zákonník, Občiansky zákonník) ak v odseku 2 nie je ustanovené inak,
3. neprevádzkuje alebo nevykonáva samostatnú zárobkovú činnosť,
4. nevykonáva zárobkovú činnosť v členskom štáte Európskej únie alebo v cudzine.

(2) UoZ môže

1. vykonávať zárobkovú činnosť na základe pracovnoprávneho vzťahu alebo právneho vzťahu podľa osobitného predpisu, (napríklad Obchodný zákonník, Občiansky zákonník), ak mzda alebo odmena za vykonávanie týchto činností nepresiahne 75 % zo sumy životného minima pre jednu plnoletú fyzickú osobu podľa osobitného predpisu (**Zákon č. 601/2003 Z. z. o životnom minime a o zmene a doplnení niektorých zákonov v znení neskorších predpisov**) platnej k prvému dňu kalendárneho mesiaca, za ktorý sa preukazuje výška mzdy alebo odmeny, alebo
2. poskytovať údaje pre štatistiku rodinných účtov, ktorú vykonáva Štatistický úrad Slovenskej republiky, na základe dohody o práci vykonávanej mimo pracovného pomeru.

(3) Zamestnanie na účely tohto zákona je vykonávanie zárobkovej činnosti zamestnancom.

**Znevýhodnený uchádzač o zamestnanie podľa § 8 zákona o službách zamestnanosti**

**(1)** Znevýhodnený **UoZ na účely tohto zákona je UoZ, ktorý je:**

1. občan mladší ako 26 rokov veku, ktorý ukončil príslušným stupňom vzdelania sústavnú prípravu na povolanie v dennej forme štúdia pred menej ako dvomi rokmi a od jej ukončenia nemal pravidelne platené zamestnanie (ďalej len „absolvent školy“),
2. občan starší ako 50 rokov veku,
3. občan vedený v evidencii UoZ najmenej 12 po sebe nasledujúcich mesiacov (ďalej len „dlhodobo nezamestnaný občan“),
4. občan, ktorý dosiahol vzdelanie nižšie ako stredné odborné vzdelanie podľa osobitného predpisu(**§ 16 ods. 4 písm. b) zákona č. 245/2008 Z. z.** o výchove a vzdelávaní (školský zákon) a o zmene a doplnení niektorých zákonov),
5. občan, ktorý najmenej 12 po sebe nasledujúcich kalendárnych mesiacov pred zaradením do evidencie UoZ nemal pravidelne platené zamestnanie,
6. štátny príslušník tretej krajiny, ktorému bol udelený azyl alebo ktorému bola poskytnutá doplnková ochrana,
7. občan, ktorý žije ako osamelá dospelá osoba s jednou alebo viacerými osobami odkázanými na jeho starostlivosť alebo starajúca sa aspoň o jedno dieťa pred skončením povinnej školskej dochádzky,
8. občan so ZP.

**(2)** Pravidelne **platené zamestnanie na účely tohto zákona je zamestnanie, ktoré trvalo najmenej šesť po sebe nasledujúcich mesiacov.**

**Zamestnávateľ podľa § 3 zákona o službách zamestnanosti**

(1) Zamestnávateľ na účely tohto zákona je právnická osoba, ktorá má sídlo alebo sídlo svojej organizačnej jednotky na území Slovenskej republiky alebo fyzická osoba, ktorá má na území Slovenskej republiky trvalý pobyt a ktorá zamestnáva fyzickú osobu v pracovnom pomere alebo v obdobnom pracovnom vzťahu.

(2) Za zamestnávateľa na účely tohto zákona sa považuje aj

1. organizačná zložka zahraničnej právnickej osoby alebo zahraničnej fyzickej osoby s pracovnoprávnou subjektivitou, ktorá je oprávnená podnikať na území Slovenskej republiky podľa Obchodného zákonníka a
2. právnická osoba alebo fyzická osoba, ktorá vykonáva činnosti podľa tohto zákona, najmä sprostredkovanie zamestnania za úhradu, dočasné zamestnávanie, podporované zamestnávanie, poskytovanie odborných poradenských služieb, vykonávanie vzdelávania a prípravy pre trh práce pre UoZ,  pre záujemcov o zamestnanie a pre zamestnancov na území Slovenskej republiky,
3. právnická osoba alebo fyzická osoba, ktorá nie je zamestnávateľom a ktorá chce prijať fyzickú osobu do pracovného pomeru alebo do obdobného pracovného vzťahu a z toho dôvodu požiada úrad o poskytnutie informačných a poradenských služieb pri výbere zamestnanca podľa § 42 alebo o poskytnutie príspevku podľa § 50 alebo § 56,
4. právnická alebo fyzická osoba, ktorá nie je zamestnávateľom a ktorá má záujem prijať do zamestnania štátneho príslušníka tretej krajiny.

**Občan so zdravotným postihnutím podľa § 9 zákona o službách zamestnanosti**

(1) Občan so ZP na účely tohto zákona je občan uznaný za invalidného podľa osobitného predpisu (§ 71 zákona č. 461/2003 Z. z. o sociálnom poistení v znení zákona č. 310/2006 Z. z., zákon č. 328/2002 Z. z. o sociálnom zabezpečení policajtov a vojakov a o zmene a doplnení niektorých zákonov v znení neskorších predpisov).

(2) Občan so ZP preukazuje invaliditu a percentuálnu mieru poklesu jeho schopnosti vykonávať zárobkovú činnosť z dôvodu telesnej poruchy, duševnej poruchy alebo poruchy správania rozhodnutím alebo oznámením Sociálnej poisťovne alebo posudkom útvaru sociálneho zabezpečenia podľa osobitného predpisu (Zákon č. 328/2002 Z. z. o sociálnom zabezpečení policajtov a vojakov a o zmene a doplnení niektorých zákonov v znení neskorších predpisov v znení neskorších predpisov).

**Samostatne zárobkovo činná osoba, ktorá je občanom so zdravotným postihnutím**

je občan so ZP podľa § 9 zákona o službách zamestnanosti, ktorý je samostatne zárobkovo činnou osobou podľa § 5 zákona o službách zamestnanosti.

**Samostatne zárobkovo činná osoba podľa § 5 zákona o službách zamestnanosti**

(1) SZČO na účely tohto zákona je fyzická osoba, ktorá

1. je spoločníkom verejnej obchodnej spoločnosti, komanditnej spoločnosti alebo spoločnosti s ručením obmedzeným, konateľom alebo členom dozornej rady spoločnosti s ručením obmedzeným alebo členom predstavenstva alebo dozornej rady akciovej spoločnosti podľa osobitného predpisu (Obchodný zákonník), ak nie je zamestnanec,
2. prevádzkuje živnosť podľa osobitného predpisu (Zákon č. 455/1991 Zb. o živnostenskom podnikaní (živnostenský zákon) v znení neskorších predpisov),
3. vykonáva činnosť podľa osobitných predpisov,
4. vykonáva poľnohospodársku výrobu vrátane hospodárenia v lesoch a na vodných plochách podľa osobitného predpisu (§ 12a až 12e zákona č. 105/1990 Zb. o súkromnom podnikaní občanov v znení neskorších predpisov),,
5. vykonáva činnosť agentúry dočasného zamestnávania podľa § 29,
6. vykonáva činnosť agentúry podporovaného zamestnávania podľa § 58.
7. SZČ na účely tohto zákona je činnosť, ktorú vykonáva alebo prevádzkuje SZČO podľa odseku 1.

**Potreby cieľovej skupiny:**

Súčasnú situáciu na trhu práce charakterizuje vysoká miera nezamestnanosti. Cieľom AOTP je stimulácia tých skupín UoZ vrátane ZUoZ, ktorých uplatnenie na trhu práce bez intervencií je sťažené.

Občania so ZP tvoria špecifickú skupinu obyvateľstva, ktoré potrebuje pomoc pre zabezpečenie plnej účasti na živote v spoločnosti. Znevýhodnenie vyplývajúce zo ZP zabraňuje človeku prístup k celému radu príležitostí alebo služieb prístupných pre ostatných spoluobčanov. Znevýhodnenie vedie k strate alebo obmedzeniu možnosti rovnocenne s iným sa zúčastňovať života v spoločnosti. Zdravotný stav týchto občanov im nedovoľuje plne sa realizovať, či už v osobnom alebo pracovnom uplatnení a každodenne im kladie do cesty prekážky, ktoré musia prekonávať. Aj z tohto dôvodu sa títo občania ťažšie uplatňujú na trhu práce. Je preto prirodzené, že štát sa snaží vytvoriť podmienky na začlenenie tejto skupiny občanov do spoločenského a pracovného prostredia. Práve táto skutočnosť je jedným z dôvodov, prečo prichádza k podpore občanov so ZP a zamestnávateľov formou nenávratných finančných príspevkov, ktoré umožňujú vytvoriť podmienky pre uplatnenie tejto cieľovej skupiny na trhu práce.

V súčasnosti je dôležitý predovšetkým rozvoj odborných a všeobecných zručností a znalostí, prehlbovanie si kvalifikácie pre úspešné vykonávanie práce podľa požiadaviek zamestnávateľa a udržiavanie si svojej konkurencieschopnosti na trhu práce, aby sa UoZ mohli zamestnať. Ide predovšetkým o motiváciu vzdelávať sa a rozvíjať svoje znalosti a zručnosti a o ochotu zmeniť pôvodnú kvalifikáciu nadobudnutú počas prípravy na povolanie v školskom systéme, t.j. o ochotu „rekvalifikovať sa“, ak si to situácia na trhu práce vyžaduje.

ZUoZ, ktorí sú dlhodobo bez práce, často strácajú motiváciu hľadať si pracovné miesto a pod vplyvom tejto skutočnosti mnohokrát strácajú pracovné návyky a zručnosti, ktoré sú pre uplatnenie sa na trhu práce nevyhnutné. Pre týchto UoZ sú určené nenávratné finančné príspevky, vďaka ktorým opäť nadobudnú a obnovia svoje pracovné zručnosti a návyky. Jedným z nich je aj príspevok na rekvalifikáciu.

OČAKÁVANÁ SITUÁCIA PO SKONČENÍ REALIZÁCIE PROJEKTU

Realizácia NP prispeje najmä k:

* podpore udržania občanov so ZP v pracovnom procese,
* zvýšeniu predpokladov UoZ na uplatnenie sa na TP podporou ich rekvalifikácie.

Do projektu bude celkovo zapojených 776 osôb z cieľovej skupiny, z toho 380 mužov a  
396 žien. Predpokladá sa, že rekvalifikovaných osôb bude 500.

|  |  |  |  |  |  |  |
| --- | --- | --- | --- | --- | --- | --- |
| **Hodnoty merateľných ukazovateľov** | | | | | | |
| Typ | Názov | Merná jednotka | Východisková hodnota | Rok | Plánovaná hodnota | Rok |
| **Výsledok** | Počet osôb cieľovej skupiny zapojených do podporených projektov – spolu | počet | 0 | 2014 | 776 | 2015 |
| Počet osôb cieľovej skupiny zapojených do podporených projektov – muži | počet | 0 | 2014 | 380 | 2015 |
| Počet osôb cieľovej skupiny zapojených do podporených projektov – ženy | počet | 0 | 2014 | 396 | 2015 |
| Počet osôb cieľovej skupiny zapojených do podporených projektov - zdravotne postihnuté osoby | počet | 0 | 2014 | 276 | 2015 |
| Počet osôb vyškolených v projekte | počet | 0 | 2014 | 500 | 2015 |
| **Dopad** | Počet úspešne vyškolených osôb | počet | 500 | 2015 | 425 | 2018 |
| Počet úspešne vyškolených osôb - muži | počet | 245 | 2015 | 208 | 2018 |
| Počet úspešne vyškolených osôb - ženy | počet | 255 | 2015 | 217 | 2018 |

Hodnoty sú stanovené na základe štatistických údajov a získaných skúseností z predchádzajúcich období z realizácie NP s rovnakým zameraním. Pomer mužov a žien zapojených do projektu a vyškolených v projekte je stanovený na 49 : 51, nakoľko východiskom sú doterajšie skúsenosti s realizáciou podobných NP.

**Spôsob realizácie projektu**

**Štruktúra projektu**

|  |  |  |  |  |  |
| --- | --- | --- | --- | --- | --- |
| Hlavné aktivity a podaktivity projektu | Začiatok hlavnej aktivity / podaktivity | Koniec hlavnej aktivity / podaktivity | Merateľný ukazovateľ výsledku | Merná jednotka | Počet jednotiek |
| Aktivita 1:  Poskytovanie príspevkov na vybrané AOTP a na rekvalifikáciu | 01/2014 | 12/2015 | Počet osôb cieľovej skupiny zapojených do podporených projektov – spolu | počet | 776 |
|  |  |  | Počet osôb cieľovej skupiny zapojených do podporených projektov – muži | počet | 380 |
|  |  |  | Počet osôb cieľovej skupiny zapojených do podporených projektov – ženy | počet | 396 |
|  |  |  | Počet osôb cieľovej skupiny zapojených do podporených projektov - zdravotne postihnuté osoby | počet | 276 |
|  |  |  | Počet osôb vyškolených v projekte | počet | 500 |

**Podrobný popis hlavných aktivít**

Projekt realizuje ústredie a 3 úrady v rámci BSK.

Ústredie zabezpečuje najmä tieto činnosti v rámci realizácie NP:

* riadenie projektu tak, aby bolo v  súlade so zmluvou o poskytnutí NFP na realizáciu NP medzi RO a ústredím, ako aj v súlade so zákonom o službách zamestnanosti a  príslušnými právnymi predpismi SR a EÚ,
* metodické usmerňovanie úradov, verejné obstarávanie na podporné aktivity, nákup tovaru a služieb od vybraných dodávateľov v rámci verejného obstarávania,
* publicitu a informovanosť o projekte v súlade s Manuálom RO pre informovanie a publicitu.

Úrady zabezpečujú najmä realizáciu predmetných AOTP, t.j. prijímanie a kontrolu žiadostí o poskytnutie príspevku od právnických osôb, fyzických osôb, zamestnávateľov a UoZ a ZUoZ; vypracovávanie a uzatváranie dohôd o poskytnutí príspevku, uzatváraných medzi úradom a  žiadateľom o príspevok, UoZ a ZUoZ, resp. oznámení o poskytnutí príspevku; predkladanie žiadostí o príspevky, na ktoré nie je právny nárok; rokovanie výborov pre otázky zamestnanosti úradov; vykonávanie kontroly v rozsahu pôsobnosti vymedzenej osobitnými právnymi predpismi; vyplácanie príspevkov vo svojej územnej pôsobnosti a evidovanie všetkých informácii a procesov v informačnom systéme služieb zamestnanosti. Informácie o možnostiach a formách zapojenia sa do realizácie NP budú zverejňované aj v prístupnej forme v intenciách výnosu MS SR o štandardoch pre informačné systémy verejnej správy.

Úrady budú poskytovať príspevky v súlade s platným znením zákona o službách zamestnanosti. V rámci riadenia projektu môžu úrady zabezpečovať aj nákup tovaru a služieb od vybraných dodávateľov v rámci verejného obstarávania zabezpečovaného ústredím.

AOTP realizuje úrad spolu s konečnými užívateľmi. Konečný užívateľ je právnická osoba, fyzická osoba alebo administratívna jednotka, ktorej prijímateľ realizujúci NP, poskytuje finančné prostriedky EÚ a štátneho rozpočtu na spolufinancovanie na základe podmienok určených zmluvou o poskytnutí NFP.

**Hlavná aktivita: Poskytovanie príspevkov na vybrané AOTP a na rekvalifikáciu**

**Termín realizácie:** 01/2014 – 12/2015

**Cieľ aktivity:**

Udržanie pracovných miest pre občanov so zdravotným postihnutím v chránenej dielni a chránenom pracovisku a zvýšenie predpokladov UoZ, resp. ZUoZ na uplatnenie sa na trhu práce podporou ich rekvalifikácie.

**Podrobný opis aktivity:**

AOTP realizované podľa **§ 60** zákona o službách zamestnanosti má obligatórny charakter a po splnení podmienok stanovených zákonom o službách zamestnanosti **je na jeho poskytnutie príspevku právny nárok.**

AOTP realizované podľa **§ 54 ods. 1 písm. d)** zákona o službách má fakultatívny charakter a po splnení stanovených podmienok **môže** úrad poskytnúť príspevok. **Na poskytnutie tohto príspevku nie je právny nárok.**

* **Príspevok na úhradu prevádzkových nákladov chránenej dielne alebo chráneného pracoviska a na úhradu nákladov na dopravu zamestnancov podľa § 60 zákona o službách zamestnanosti**

Príspevok na úhradu prevádzkových nákladov CHD a CHP a na úhradu nákladov na dopravu zamestnancov sa poskytuje právnickej osobe alebo fyzickej osobe, ak o tento príspevok písomne požiada najneskôr do konca prvého kalendárneho mesiaca štvrťroka nasledujúceho po štvrťroku, za ktorý príspevok žiada.

CHD a CHP stanovuje § 55 zákona o službách zamestnanosti.

Prevádzkové náklady CHD alebo CHP, na ktorých úhradu sa poskytuje príspevok, sú definované v zákone o službách zamestnanosti.

Výšku príspevku a podmienky jeho poskytovania stanovuje zákon o službách zamestnanosti.

Tento príspevok poskytuje úrad práce právnickej osobe/ fyzickej osobe štvrťročne, ak o tento príspevok právnická osoba/ fyzická osoba písomne požiada najneskôr do konca prvého kalendárneho mesiaca štvrťroka nasledujúceho po štvrťroku, za ktorý príspevok žiada.

Za prevádzkové náklady chránenej dielne/ chráneného pracoviska sa považujú:

a) nájomné a náklady na služby spojené s nájomným,

b) náklady spojené s povinnými revíziami a náklady na poistenie objektu, v ktorom je prevádzkovaná chránená dielňa alebo chránené pracovisko, ak tento objekt vlastní zamestnávateľ,

c) náklady na palivo a energiu,

d) vodné, stočné a náklady na odvoz a likvidáciu odpadu,

e) náklady na dopravu materiálu, hotových výrobkov a na dopravu súvisiacu s poskytovaním služieb,

f) náklady na úhradu mzdy a preddavku na poistné na povinné verejné zdravotné poistenie, poistného na sociálne poistenie a povinných príspevkov na starobné dôchodkové sporenie, platených zamestnávateľom za zamestnancov, ktorí sú občanmi so zdravotným postihnutím,

g) náklady na opravu a údržbu objektu, v ktorom je prevádzkovaná chránená dielňa alebo chránené pracovisko, ak tento objekt vlastní zamestnávateľ a ak tieto náklady súvisia s prevádzkovaním chránenej dielne alebo chráneného pracoviska,

h) náklady na opravu a údržbu zariadenia chránenej dielne alebo chráneného pracoviska, ak toto zariadenie vlastní zamestnávateľ,

i) náklady súvisiace so zabezpečovaním administratívy chránenej dielne alebo chráneného pracoviska.

Náklady na dopravu zamestnancov sú náklady súvisiace so zabezpečovaním dopravy zamestnancov, ktorí sú občanom so zdravotným postihnutím zamestnávateľom na miesto výkonu zamestnania a späť.

Príspevok sa vypláca štvrťročne, je určený na konkrétneho zamestnanca so zdravotným postihnutím a výška príspevku závisí od miery postihnutia zamestnanca so zdravotným postihnutím a od rozsahu týždenného pracovného času zamestnanca so zdravotným postihnutím.

Ročná výška príspevku, ktorý poskytuje úrad, v ktorého územnom obvode je zriadená chránená dielňa/ chránené pracovisko je najviac vo výške:

a) 2,5-násobku celkovej ceny práce podľa § 49 ods. 4 vypočítanej z priemernej mzdy zamestnanca v hospodárstve Slovenskej republiky za prvý až tretí štvrťrok kalendárneho roka, ktorý predchádza kalendárnemu roku, v ktorom sa príspevok poskytuje, na jedného občana so zdravotným postihnutím vykonávajúceho prácu v rozsahu ustanoveného týždenného pracovného času,

b) 5-násobku celkovej ceny práce podľa § 49 ods. 4 vypočítanej z priemernej mzdy zamestnanca v hospodárstve Slovenskej republiky za prvý až tretí štvrťrok kalendárneho roka, ktorý predchádza kalendárnemu roku, v ktorom sa príspevok poskytuje, na jedného občana so zdravotným postihnutím, ktorý má pre dlhodobo nepriaznivý zdravotný stav pokles schopnosti vykonávať zárobkovú činnosť vyšší ako 70 %, vykonávajúceho prácu v rozsahu ustanoveného týždenného pracovného času.

Maximálna výška príspevku na 1 zamestnanca so zdravotným postihnutím je v roku 2015:

* miera postihnutia nad 40 % - štvrťročne - 708,10 Eur,
* miera postihnutia nad 70 % - štvrťročne - 1 416,20 Eur.

Zamestnávateľ sa môže rozhodnúť na aké prevádzkové náklady využije príspevok. Môže si uplatniť príspevok len na mzdy a odvody, no môže si súčasne uplatňovať napr. náklady na mzdy a odvody + náklady na nájomné, energiu, administratívne činnosti, maximálne však do vyššie uvedenej výšky príspevku.

Úrad poskytne príspevok za príslušný štvrťrok do 60 kalendárnych dní odo dňa podania žiadosti o poskytnutie príspevku.

Príspevok sa bude poskytovať a financovať v zmysle:

* Schémy pomoci *de minimis* na podporu zamestnanosti „Schéma **DM - 16/2014**“.

Vybrané príspevky poskytnuté zo štátneho rozpočtu, refundované z ESF boli poskytnuté a sú vyplácané v zmysle schém pomoci:

* Schéma štátnej pomoci na podporu zamestnanosti „Schéma **ŠP - 3/2009**".
* Schéma pomoci *de minimis* na podporu zamestnanosti „Schéma **DM -1/2007**".
* **Príspevok na rekvalifikáciu podľa § 54 ods. 1 písm. d) zákona o službách zamestnanosti**

**Rekvalifikáciou na účely tohto projektu** je príprava UoZ, resp. ZUoZ na uplatnenie sa na trhu práce s  cieľom nadobudnúť teoretické vedomosti a praktické schopnosti a zručnosti v akreditovanom/osvedčenom vzdelávacom kurze. Rekvalifikácia bude realizovaná na základe spolupráce UoZ, resp. ZUoZ, úradov a vzdelávacích inštitúcií (ďalej len „poskytovateľ rekvalifikácie“).

Akreditácia/osvedčenie/oprávnenie sa nevyžaduje pri vzdelávacích kurzoch zameraných na rozvoj komunikačných, počítačových, manažérskych, sociálnych, podnikateľských a jazykových kompetencií a vzdelávacích kurzoch na získanie praktických skúseností.

Rekvalifikáciu je možné absolvovať len na území Slovenskej republiky. Poskytovateľ rekvalifikácie bude akceptovaný len v prípade, ak má vydanú akreditáciu/osvedčenie/oprávnenie na vzdelávací kurz, resp. realizuje neakreditované vzdelávacie kurzy, v zmysle legislatívy platnej na území Slovenskej republiky.

Po absolvovaní rekvalifikácie budú úrady poskytovať UoZ, resp. ZUoZ príspevok na rekvalifikáciu v hodnote kurzovného, s využitím tzv. RE-PASov. **Súčasťou príspevku na rekvalifikáciu nie je** úhrada výdavkov na cestovné, stravovanie a ubytovanie UoZ v zmysle zákona č. 283/2002 Z. z. o cestovných náhradách v znení neskorších predpisov, ani žiadne ďalšie výdavky vynaložené na rekvalifikáciu. RE-PAS bude potvrdením pre poskytovateľa rekvalifikácie, že úrad poskytne UoZ, resp. ZUoZ príspevok na rekvalifikáciu, ktorú zrealizuje poskytovateľ vybranej rekvalifikácie.

**Základné pravidlá realizácie vzdelávacích kurzov/rekvalifikácie**

* Upozorňujeme, že od spustenia poskytovania príspevku na rekvalifikáciu v rámci BSK úrady PSVR do 19.07.2015 realizujú resp. vyplácajú RE-PAS podľa tejto podmienky: „Poskytovateľ rekvalifikácie začne realizovať vybranú rekvalifikáciu v termíne, ktorý uviedol v potvrdení poskytovateľa rekvalifikácie (je súčasťou požiadavky na rekvalifikáciu), najneskôr do 60 kalendárnych dní od vystavenia tohto potvrdenia. Dodržanie lehoty začatia realizácie rekvalifikácie najneskôr do 60 kalendárnych dní od vystavenia potvrdenia sa vyžaduje v prípade, ak nebude možné zo strany poskytovateľa rekvalifikácie zrealizovať požadovanú rekvalifikáciu v termíne uvedenom v tomto potvrdení, napr. z dôvodu nenaplnenia kurzu minimálnym počtom účastníkov. Súčasťou potvrdenia poskytovateľa rekvalifikácie sú najmä údaje o požadovanej rekvalifikácii, vydanej akreditácii/osvedčení, celkovom rozsahu, cene na osobohodinu a celkovej maximálnej cene rekvalifikácie.“
* Poskytovateľ rekvalifikácie začne realizovať vybranú rekvalifikáciu v termíne, ktorý uviedol v potvrdení poskytovateľa rekvalifikácie (je súčasťou požiadavky na rekvalifikáciu). Súčasťou potvrdenia poskytovateľa rekvalifikácie sú najmä údaje o požadovanej rekvalifikácii, vydanej akreditácii/osvedčení/oprávnení, celkovom rozsahu, cene na osobohodinu a celkovej maximálnej cene rekvalifikácie. – podľa tejto podmienky budú úrady PSVR vyplácať príspevok na rekvalifikáciu až od 20.07.2015.
* Cenu na osobohodinu tvorí kurzovné, ktoré zahŕňa: odmenu lektora, prenájom priestorov s vybavením, vrátane energií a ostatnej réžie, nevyhnutné učebné pomôcky, prípravu, cestovné, stravné a ubytovanie pre lektora, občerstvenie  UoZ resp. ZUoZ a prípadne iné typy výdavkov bezprostredne súvisiacich s rekvalifikáciou. Celková cena na osobohodinu rekvalifikácie nezahŕňa cestovné, stravné a ubytovanie  UoZ, resp. ZUoZ. V prípade, ak sa vyžaduje absolvovanie záverečnej skúšky, ktorá je spoplatnená a  ktorá bola zahrnutá do ceny na osobohodinu, nie je možné navyšovať predpokladanú maximálnu cenu kurzovného v prípade, ak UoZ, resp. ZUoZ nezložil záverečnú skúšku v riadnom termíne a z toho dôvodu ju bude opakovať. Po ukončení rekvalifikácie poskytovateľ rekvalifikácie vystaví UoZ, resp. ZUoZ osvedčenie, resp. certifikát (pri akreditovaných kurzoch/pri kurzoch realizovaných na základe osvedčenia) o absolvovaní rekvalifikácie.
* Po ukončení rekvalifikácie poskytovateľ rekvalifikácie vystaví UoZ, resp. ZUoZ faktúru, resp. iný relevantný účtovný doklad za zrealizovanú rekvalifikáciu, najneskôr do 10 kalendárnych dní od ukončenia rekvalifikácie.
* Poskytovateľ rekvalifikácie akceptuje, že úrad uhradí UoZ, resp. ZUoZ príspevok na rekvalifikáciu na účet uvedený na faktúre, resp. inom relevantnom účtovnom doklade, do 15 kalendárnych dní od doručenia tohto dokumentu úradu. Posledný termín predloženia faktúry, resp. iného relevantného účtovného dokladu na úrad je 15.12.2015. Po tomto termíne nebude možné zo strany úradu tieto doklady akceptovať a uhradiť UoZ, resp. ZUoZ príspevok na rekvalifikáciu. Aj v tomto bode upozorňujeme, že od spustenia realizácia poskytovania príspevkov na rekvalifikáciu až do 19.07.2015 vyplácajú úrady PSVR príspevok na rekvalifikáciu podľa nasledujúcej podmienky: „Poskytovateľ rekvalifikácie akceptuje, že úrad uhradí UoZ, resp. ZUoZ príspevok na rekvalifikáciu na účet uvedený na faktúre, resp. inom relevantnom účtovnom doklade, do 30 kalendárnych dní od doručenia tohto dokumentu úradu. Posledný termín predloženia faktúry, resp. iného relevantného účtovného dokladu na úrad je 15.10.2015.“

**Úrad uhradí UoZ, resp. ZUoZ príspevok na rekvalifikáciu len v prípade ak:**

* je UoZ, resp. ZUoZ vedený v evidencii UoZ počas celej doby realizácie rekvalifikácie,
* UoZ, resp. ZUoZ úspešne ukončí rekvalifikáciu.

**Úrad uhradí UoZ, resp. ZUoZ príspevok na rekvalifikáciu v alikvotnej výške za absolvovanú časť rekvalifikácie ak:**

* UoZ, resp. ZUoZ nedokončí vybranú rekvalifikáciu z vážnych dôvodov (zdravotných, rodinných alebo osobných dôvodov).

**Vážnosť dôvodov neukončenia vybranej rekvalifikácie posudzuje úrad**. Za vážny zdravotný dôvod sa považuje taký zdravotný stav UoZ, resp. ZUoZ, ktorý je posúdený podľa § 19 ods. 1písm. b) zákona o službách zamestnanosti ako nevyhovujúci na ďalšiu účasť na aktivitách rekvalifikácie, za vážny rodinný dôvod sa považuje najmä, ak miesto výkonu zamestnania a povaha zamestnania manžela/-ky, alebo ak miesto konania rekvalifikácie neumožňujú zabezpečiť sprevádzanie dieťaťa do desiatich rokov veku do predškolského zariadenia alebo do školy, za vážny osobný dôvod sa považuje najmä zdravotný stav blízkych osôb, ktorý vyžaduje osobnú celodennú opateru UoZ, resp. ZUoZ o takéto osoby.

V prípade nedodržania vyššie uvedených základných pravidiel realizácie kurzov **stratí RE-PAS vystavený k príslušnej rekvalifikácii platnosť a príspevok na rekvalifikáciu úrad UoZ, resp. ZUoZ neposkytne.**

Ak  UoZ, resp. ZUoZ predčasne ukončí rekvalifikáciu bez vážnych dôvodov, úrad ho vyradí z evidencie UoZ pre nespoluprácu podľa § 36 ods. 2 písm. b) zákona o službách zamestnanosti.

**Postupy realizácie aktivity**

UoZ, resp. ZUoZ si z verejne dostupných vzdelávacích kurzov vyberie konkrétnu rekvalifikáciu, o ktorú má záujem. Následne predloží úradu požiadavku na vybranú rekvalifikáciu na predpísanom formulári.

Po predložení požiadavky na rekvalifikáciu úrad požiadavku na rekvalifikáciu posúdi, keďže na uplatnenie príspevku nie je právny nárok. Pri posudzovaní vybranej rekvalifikácie budú úrady skúmať najmä zdôvodnenie vybraného typu rekvalifikácie samotným klientom a predstavu klienta o budúcom uplatnení sa na trhu práce. Súčasťou posúdenia úradom je aj **zhodnotenie efektívnosti a účelnosti** požadovanej rekvalifikácie **so zohľadnením potrieb trhu práce** a preverenie, či suma uvedená na potvrdení poskytovateľa rekvalifikácie zodpovedá obvyklým cenám v danom čase a mieste a či spĺňa maximálne ceny uvedené v Usmernení Riadiaceho orgánu č. N3/2007 v platnom znení.

**Bez splnenia týchto základných podmienok úrad požiadavku na vybranú rekvalifikáciu neschváli.**

Ak úrad požiadavku na vybranú rekvalifikáciu schváli, uzatvorí s UoZ, resp. ZUoZ dohodu o úhrade príspevku na rekvalifikáciu, maximálne v hodnote kurzovného uvedeného v potvrdení poskytovateľa rekvalifikácie. Prílohou k dohode o úhrade príspevku na rekvalifikáciu je RE-PAS, ktorý vystaví úrad a ktorý  UoZ, resp. ZUoZ predloží poskytovateľovi rekvalifikácie pred začiatkom rekvalifikácie. Na základe RE-PASu bude poskytovateľ rekvalifikácie informovaný, že úrad uzatvoril s UoZ, resp. ZUoZ dohodu o úhrade príspevku na rekvalifikáciu.

V rámci zabezpečenia efektívneho, hospodárneho a účelného čerpania finančných prostriedkov bude na jednotlivých úradoch nastavený kontrolný mechanizmus zaraďovania jednotlivých UoZ, resp. ZUoZ do projektu. V rámci informačného systému ISSZ budú úrady preverovať či vybranému UoZ, resp. ZUoZ v priebehu predchádzajúcich 5 rokov úrad nezabezpečil rovnaké vzdelávanie a prípravu pre trh práce v zmysle § 46 ods. 4, resp. v zmysle § 46 ods. 7 zákona o službách zamestnanosti. **V záujme efektívnej implementácie budú úrady prihliadať pri schvaľovaní požiadaviek na účelnosť rekvalifikácie vzhľadom na uplatnenie UoZ, resp. ZUoZ na trhu práce** tak, aby boli dodržané monitorovacie ukazovatele projektu.

Podrobné postupy a pravidlá pre realizáciu uvedenej aktivity budú spracované do internej normy Ústredia.

**Podrobný popis podporných aktivít (riadenie, publicita a informovanosť)**

**Nepriame výdavky** (Aktivita: Riadenie projektu a Aktivita: Publicita a informovanosť) budú uplatnené **paušálnou sadzbou 2,25 % z priamych oprávnených výdavkov** a nebudú sa preukazovať účtovnými dokladmi, ani inou podpornou dokumentáciou. Uplatnenie spôsobu paušálnej sadzby nepriamych výdavkov prijímateľa neoslobodzuje od povinnosti dodržiavať legislatívu SR a EK riadne viesť účtovnú evidenciu o týchto výdavkoch.

**Uplatnenie nepriamych oprávnených výdavkov projektu paušálnou sadzbou sa uskutoční formou žiadosti o platbu** a to spôsobom podľa platnej verzie Systému finančného riadenia štrukturálnych fondov a Kohézneho fondu a vecne príslušných usmernení MF SR a RO.

V zmysle návrhu RO „*Uplatňovanie paušálnej výšky nepriamych výdavkov projektu v zmysle čl. 11 ods. 3 písm. b) Nariadenia Európskeho parlamentu a Rady (ES) č. 1081/2006 a v zmysle § 12 ods. 4 zákona č. 528/2008 Z. z. v znení neskorších predpisov v podmienkach Operačného programu Zamestnanosť a sociálna inklúzia v programovom období 2007 – 2013 v rámci národných projektov zameraných na aktívnu politiku trhu práce v zmysle zákona č. 5/2004 Z. z. o službách zamestnanosti a o zmene a doplnení niektorých zákonov v znení neskorších predpisov“* **na nepriame výdavky uplatňované paušálnou sadzbou môže byť poskytnutá zálohová platba, pokiaľ písomné vyzvanie, resp. zmluva o poskytnutí NFP neobmedzí uplatniť systém zálohových platieb.**

Riadenie projektu

Riadenie projektu bude zabezpečované v súlade so zmluvou o poskytnutí NFP na realizáciu NP medzi RO a ústredím. Ústredie bude pri realizácii tohto NP zabezpečovať všetky činnosti tak, aby bola dosiahnutá maximálna efektívnosť, adresnosť a hospodárnosť. Ide najmä o riadiacu, koordinačnú a metodickú činnosť smerom k úradom a komunikáciu s RO.

Príspevky konečným užívateľom budú poskytovať úrady.

Nákup tovaru a služieb, ktoré súvisia s administratívnym a technickým zabezpečením realizácie NP od vybraného dodávateľa bude zabezpečovať Ústredie.

Publicita a informovanosť

Publicita a informovanosť bude zabezpečená počas celého obdobia trvania realizácie NP a bude sa riadiť Manuálom pre informovanie a publicitu pre prijímateľov v rámci ESF (2007-2013) pre Operačný program Zamestnanosť a sociálna inklúzia.

Publicita NP bude realizovaná prostredníctvom povinných a dobrovoľných komunikačných ciest, konkrétne cez informačné materiály, propagačné predmety a informačné médiá. Prostredníctvom nich bude ústredie informovať účastníkov NP ako aj širokú verejnosť, že aktivity, ktoré sa realizujú v rámci NP sa uskutočňujú vďaka pomoci EÚ, konkrétne vďaka prostriedkom poskytnutým z ESF. Všetky aktivity spojené s publicitou, informovanosťou a zverejňovaním informácií na webových stránkach budú dostupné aj v prístupnej forme.

Publicita bude zabezpečovaná a koordinovaná ústredím.